ໄລບີເຣຍ ຈັດ​ຕັ້ງ​​​ເປົ້າ​ໝາຍ ​ແຫ່ງ​ຊາດ ທີ່ຈະບໍ່ໃຫ້ມີ ກໍລະນີອີໂບລາໃໝ່ ອີກ ຕັ້ງແຕ່ ວັນທີ 25 ທັນ​ວາ ໄປ
ຫຼາຍກວ່າ 2,800 ​ກໍລະນີໃນ​ຈຳນວນ 5,165 ກໍລະນີຂອງ​ຜູ້​ເສຍ​ຊີວິດ​ຍ້ອນ​ອີ​ໂບລາ​ ໃນ​ອາ​ຟຣິກາ​ຕາ​ເວັນ​ຕົກ ​ແມ່ນ​ໄດ້​ຖືກບັນທຶກ ​ວ່າ​ ແມ່ນມາຈາກປະ​ເທດ​ໄລ​ບີ​ເຣຍ.
ບັນດາປະເທດ ໃນອາຟຣິກາຕາເວັນຕົກ ທີ່ໄດ້ຮັບຜົນກະທົບ ຢ່າງໜັກທີ່ສຸດ ຈາກການລະບາດຂອງພະຍາດອີໂບລາ ທີ່ ອັນຕະລາຍເຖິງແກ່ຊີວິດນັ້ນ ແມ່ນປະເທດໄລບີເຣຍ ຊຶ່ງໄດ້ ຈັດຕັ້ງເປົ້າໝາຍແຫ່ງຊາດ ວ່າຈະບໍ່ໃຫ້ມີກໍລະນີໃໝ່ອີກ ຕັ້ງແຕ່ ວັນທີ 25 ທັນວານີ້ ຊຶ່ງເປັນວັນຄຣິສມັສ ເປັນຕົ້ນໄປ ປະທານາທິບໍດີໄລບີເຣຍ ທ່ານນາງ Ellen Johnson Sirleaf ກ່າວຖະແຫລງໃຫ້ທົ່ວປະເທດທາງວິທະຍຸ ໃນວັນອາທິດວານນີ້ ວ່າ ເສັ້ນທາງ ການຟື້ນຕົວຄືນ ແມ່ນມີຄວາມຫຍຸ້ງຍາກ ແຕ່ ທ່ານ ນາງກໍກ່າວອີກວ່າ ລະບົບສາທາລະນະສຸກ ຂອງໄລບີເຣຍ ຕ້ອງ ມີຄວາມພ້ອມທີ່ດີກວ່ານີ້ ເພື່ອຈະຮັບມື ກັບພະຍາດຕິດແປດໃດໆ ໃນອະນາຄົດ ພ້ອມກັນກັບ ຍັງຕ້ອງໄດ້ມີການ ປັບປຸງເສດຖະກິດ ແລະ ການປົກຄອງ ຂອງປະເທດໃຫ້ດີຂຶ້ນ ອີກດ້ວຍ ຫຼາຍກວ່າ 2,800 ກໍລະນີໃນຈຳນວນ 5,165 ກໍລະນີຂອງຜູ້ເສຍຊີວິດຍ້ອນອີໂບລາ ໃນ ອາຟຣິກາຕາເວັນຕົກ ແມ່ນໄດ້ຖືກບັນທຶກວ່າແມ່ນມາຈາກປະເທດໄລບີເຣຍ ໃນວັນອາທິດເຊັ່ນກັນ ບັນດາເຈົ້າໜ້າທີ່ສາທາລະນະສຸກຂອງສະຫະລັດ ກ່າວວ່າ ບັນດາຜູ້ເດີນທາງມາຈາກປະເທດມາລີ ຈະໄດ້ຮັບການກວດສອບ ແລະ ຕິດຕາມເບິ່ງຄືກັນກັບ ຜູ້ຄົນທີ່ເດີນທາງມາຈາກ ໄລບີເຣຍ ຊີແອຣາ ແລອອນ ແລະ ກີນີ ການກວດສອບດັ່ງກ່າວນັ້ນ ລວມມີ ການວັດແທກອຸນຫະພູມ ຂອງບັນດາຜູ້ເດີນທາງເຂົ້າມາ ແລະ ສອບຖາມພວກເຂົາເຈົ້າ ກ່ຽວກັບສຸຂະພາບຂອງເຂົາເຈົ້າ ແລະ ຄວາມເປັນໄປໄດ້ ທີ່ພວກເຂົາໄດ້ສຳພັດກັບໄວຣັສອີໂບລາ ຫຼືບໍ່ ເຖິງຢ່າງໃດກໍຕາມ ປະເທດມາລີ ຍັງບໍ່ໄດ້ຮັບຜົນກະທົບຈາກການລະບາດຢ່າງກວ້າງຂວາງ ຂອງອີໂບລາ ແຕ່ ມີກໍລະນີຜູ້ຕິດເຊື້ອອີໂບລາຈຳນວນນຶ່ງ ທີ່ໄດ້ຮັບການຢັ້ງຢືນແລ້ວໃນປະເທດນັ້ນ ເມື່ອບໍ່ດົນມານີ້